ToekomsVenster: Hy sluimer en slaap nie | Maroela Media
Waarlik, die Beskermer van Israel sluimer nie in nie en Hy slaap nie. – Psalm 121:4
Ek geniet kinders sommer baie. Bogenoemde psalm is 'n gunsteling wanneer ek by gesinne kuier. Die kinders moet sommer dadelik nader kom. Ek vra hulle dan gewoonlik hoe lank hulle al wakker gebly het op een slag, vir watter rede ook al.
Elkeen waag 'n antwoord, maar stem saam dat om nog nooit te geslaap het nie buite hul verwysingsraamwerk is. Dan vertel ek van "liewe Jesus" wat nog nooit vaak was nie, nog nooit geslaap het of selfs ingesluimer het nie.
As ek gaan lê, slaap ek goed; ek word ook weer wakker, want die Here sorg vir my. Teen dié tyd sit die outjies grootoog en luister en is selfs mamma en pappa diep dankbaar vir so 'n wonderlike God en Vader. Hy is wakker om sy beloftes in ons lewe te vervul. Lewe uit die verwagting. – Psalm 3:6